Ftit tal-ħin ilu ktibt post fuq il-profil tiegħi ta' Facebook dwar Matilde – mara anzjana li ħalliet din id-Dinja f'solitudni fl-aħħar ġranet. Eżatt kif tfajt il-post, inzertajt post ta' ħija Renzo, bix-xieraq ifaħħar il- vidjo li xeħet Jon Mallia li matulu esprima ruħu dwar l-immigrazzjoni . Ma stajtx ma nfurx bis-sentimenti u ħsibijiet. Alleluja għidt wara kull frażi li tenna Jon għalkemm xtaqtu jagħmel distinzjoni bejn l-immigrazzjoni legali u llegali. Ma kien hemm xejn komuni bejn dak li ktibt dwar Matilde u dak li qal Jon, ħlief il-Ħamrun. Il-lokalità li kulma jmur qed tibda ssir it-tieni dar tiegħi ladarba l-Gvernijiet li ħakmu pajjiżi, keċċew lili u lil ħuti mill-Belt Valletta u spiċċajt emigrajt jien ukoll. Il-punt ta' għeluq ta' Jon huwa kruċjali għal dak li ili nipprova nesprimi għal tul ta' snin. "Miżerja ta' eżistenza qed noffrulhom. Għax hawn ma nistgħux intuhom dinjità. U t-traffikanti tan-nies jabbużaw bil-klemenza ta' niesna." Imma iva Jon, kull meta kont imħasseb u tkellimt, ħafna qaluli xitan. L-istess bħalma qalu lil Salvini fl-Italja li dan l-argument ilu jwerżqu madwar tliet snin żgur. Kif jista' pajjiżi jgħin lil ħutna barranin jekk ħutna fl-istess dar jinsabu fil-miżerja diġà? U żobbi mhux "bil-barka tiegħi" dawn l-iskjavi suwed Jon! Fl-aħħar anki l-iktar ġuvnott cool fuq wiċċ dal-kruha ta' pajjiż qalha kif inhi, bla mibgħeda iżda kif inhi. Issa ejja nħaġġruh, ejja nibbojkottjaw kull intervent tiegħu. Ejja nagħmlu like lil Jon kif għamlet l-ex tiegħi li tassew nirrispetta iżda li għażlet li tagħmel "unfollow" lil Salvini għax xi ħadd wassalha temmen li dan mhux "sulfarina mħassba" imma razzist. Fl-aħħar l-iktar ġuvnott cool qed jgħidilna li din tal- burden sharing kienet u hija fażulla u li kollha kemm aħna ninsabu f'nofs ta' baħar ngħerqu fil-ħażen ta' moħħ min "imexxi". Inkredibbilment għad hawn min jafda lit-tmexxija/lis-sistema ta' dan il-pajjiż moħxi. Kif tista' quddiem tant omertà li tista' tmissek fil-għoli u anki fil-baxx? Fil-bidu tal-elfejnijiet kien hemm min kien jiddieħak b'min bħali kien jgħid li kif ser niftħu l-bibien, ser ninħakmu – mhux mis-suwed – imma minn kulturi oħra. Issa d-daħk sar inkwiet. F'pajjiż imnejjek bħal dan fejn il-valuri intremew, fejn it-twaqqif ta' Xarabank hija iktar inkwetanti mid-dwejjaq li suppost għandek fl-istonku dwar ir-raġel li qed jaqlibielek imma mhux jgħidlek, fejn il-vidjo ta' Ryan – li jien sirt naf bih grazzi għal waħda li tgħid li tobgħod il- hate speech imma xxerjatu – huwa qattiel, fejn li ddaħħal lill-ħaddiema x-xogħol hija iktar importanti mill-mard li qed jinxtered, fejn proġett kulturali huwa wirja ta' dgħajjes u mhux trawwim lejn modi iktar sani kif ngħixu, fejn l-artist huwa għoxx ikkakmat u kkontrollat mill-fondi li jipprovdilu l-Gvern, f'pajjiż hekk ma narax tama li r-rieda, impenn u infrastruttura li qed jitlob Jon huma possibbli. Dan sakemm Strada Rjali ma tinħakimx minn nirien li jixtieq Mario Vella f'" Nixtieq ". Rivoluzzjoni? Din għad isseħħ meta l-Malti jinduna li mhuwiex imdawwar mis-suwed. Rivoluzzjoni? Din għad isseħħ meta l-Malti jinduna li mhuwiex imdawwar mis-suwed. Meta l-Malti jinduna li f'sistema li ma tintegra lil ħadd, jinsab maħkum minn kulturi li m'humiex tiegħu. Meta l-Gvern u l-Malti li qatt ma fassal metodi ta' ntegrazzjoni, jara l-ewwel kultura u reliġjon differenti minn tiegħu rappreżentati fil-Parlament Malti. Hemmhekk id-daħk tal-bidu tal-elfejnijiet isir theżżiż tas-snin u forsi nemigraw aħna wkoll, bi dritt, fuq dgħajsa. Fl-aħħar, wara li qridniha, qed naslu nagħrfu d-drittijiet u l-limitazzjonijiet ta' darna – ċattra f'nofs Mediterran. Forsi fl-aħħar nikbru u nieqfu ngħidu li razzist huwa l-missier li jibża għad-drittijiet ta' uliedu, martu u daru bla ma jonqos mir-rispett ta' dawk li jgħixu bil-modi tagħhom fl-appartament ta' faċċata, mifrud minn żewġ bibien imsakkra. Forsi nifhmu li razzist xi ftit huwa int li blokkjajt lil ħuk minn Facebook għax ma qbiltx miegħu jew għax ma jippostjax favur il-partit tiegħek. Razzist int li wara li tnejjikt b'min kont tgħid li tħobb, għidt kontrih fuq ix-xogħol u għamiltlu l-ħsara. Razzist int li m'int kapaċi għal xejn ħlief li titħabbeb maċ-ċirku ta' elitisti u tħares l-isfel lejn min iħobb jgħix il-kultura tiegħu. Razzist il-Gvern li eskluda artisti minn opportunitajiet nazzjonali għax ma qabilx mal-veritajiet li jikkritikawh f'xogħolhom. Matilde ta' San Tropez mietet waħedha. Is-sistema baqgħet tibgħatilha l-kontribuzzjonijiet tas-sigurtà soċjali fil-kont tal-bank anki meta din kienet bid-dementia 'l bogħod minn darha. Ħadd ma kellu dritt jaċċessahom u bl-ebda mod ma gawdiethom. Minjaf il-bank illum dabbarx lira tajba żejda minn fuq dahra li bihom jista' jorganiżża l-orġa tant magħrufa ta' żmien il-Milied? Sadattant l-iswed għadu jifleġ dahru fix-xemx għal €2 fis-siegħa. Miet wieħed bil-mutur. Ħabibti ħarqulha l-karozza. Instabu 33 każ ta' Covid-19 illum. Dil-ħajja tkompli qalb aljenazjoni kbira. Imma forsi nistembħu kull għoxrin sena. Grazzi Jon.